钦定古今图书集成/明伦汇编/宫闱典/第036卷 > 静帝司马皇后 > 隋
## 钦定古今图书集成/明伦汇编/宫闱典/第036卷 > 静帝司马皇后 > 隋

==文帝独孤皇后==按《隋书后妃传》：文献独孤皇后，河南雒阳人，周大司
马河内公信之女也。信见高祖有奇表，故以后妻焉，
时年十四，高祖与后相得，誓无异生之子。后初亦柔
顺恭孝，不失妇道。后姊为周明帝后，长女为周宣帝
后，贵戚之盛，莫与为比。而后每谦卑自守，世以为贤。
及周宣帝崩，高祖居禁中，总百揆。后使人谓高祖曰：
“大事已然，骑兽之势，必不得下，勉之！”高祖受禅，立为
皇后。突厥尝与中国交市，有明珠一箧，价值八百万，
幽州总管阴寿白后市之。后曰：“非我所须也。当今戎
狄屡寇，将士罢劳，未若以八百万分赏有功者。”百寮
闻而毕贺，高祖甚宠惮之。上每临朝，后辄与上方辇
而进，至阁乃止。使宦官伺上政有所失，随则匡谏，多
所弘益。候上退朝，而同反燕寝，相顾欣然。后早失二
亲，常怀感慕，见公卿有父母者，每为致礼焉。有司奏
以《周礼》“百官之妻，命于王后，宪章在昔，请依古制。”后
曰：“以妇人与政，或从此渐，不可开其源也。”不许。后每
谓诸公主曰：“周家公主，类无妇德，失礼于舅姑，离薄
人骨肉，此不顺事，尔等当诫之。”大都督崔长仁，后之
中外兄弟也，犯法当斩，高祖以后之故，欲免其罪。后
曰：“国家之事，焉可顾私？”长仁竟坐死。后异母弟陀，以
猫鬼巫蛊咒诅于后，坐当死。后三日不食，为之请命
曰：“陀若蠹政害民者，妾不敢言。今坐为妾身，敢请其
命。”陀于是减死一等。后每与上言及政事，往往意合，
宫中称为“二圣。”后颇仁爱，每闻大理决囚，未尝不流
涕。然性尤妒忌，后宫莫敢进御。尉迟迥女孙有美色，
先在宫中，上于仁寿宫见而悦之，因此得幸。后伺上
听朝，阴杀之。上由是大怒，单骑从苑中而出，不由径
路，入山谷间二十馀里。高颎、杨素等追及，上扣马苦
谏。上太息曰：“吾贵为天子，而不得自由！”高颎曰：“陛下
岂以一妇人而轻天下！”上意少解，驻马良久，中夜方
始还宫。后俟上于阁内。及上至，后流涕拜谢，颎素等
和解之，上置酒极欢。后自此意颇衰折。初，后以高颎
是父之家客，甚见亲礼，至是闻颎，谓己为一妇人，因
此衔恨。又以颎夫人死，其妾生男，益不善之，渐加谮
毁。上亦每事唯后言是用。后见诸王及朝士有妾孕
者，必劝上斥之。时皇太子多内宠，妃元氏暴薨，后意
太子爱妾云氏害之，由是讽上黜高颎，竟废太子，立
晋王广，皆后之谋也。仁寿二年八月甲子，月晕四重，
己巳，太白犯轩辕。其夜，后崩于永安宫，时年五十。葬
于太陵。其后宣华夫人陈氏、容华夫人蔡氏俱有宠，
上颇惑之，由是发疾。及危笃，谓侍者曰：“使皇后在，吾
不及此”云。